Oficiālais Vēstnesis L 157 , 26/06/2003 Lpp. 0069 - 0071



Padomes Vienota rīcība 2003/472/KĀDP (2003. gada 24. jūnijs) par Eiropas Savienības sadarbības programmas turpināšanu attiecībā uz kodolieroču neizplatīšanu un atbruņošanos Krievijas Federācijā EIROPAS SAVIENĪBAS PADOME, ņemot vērā Līgumu par Eiropas Savienību (LES), un jo īpaši tā 14. pantu kopā ar tā 23. panta 2. punktu, ņemot vērā Eiropas Savienības Kopīgu stratēģiju 1999/414/KĀDP attiecībā uz Krieviju [1], kuru 1999. gada 4. jūnijā pieņēma Eiropadome un kurā jaunākie grozījumi izdarīti ar Eiropadomes Kopīgo stratēģiju 2003/471/KĀDP, ar ko groza Kopīgu stratēģiju 1999/414/KĀDP attiecībā uz Krieviju, lai pagarinātu tās piemērošanas laikposmu [2], kuru Eiropadome pieņēma 2003. gada 20. jūnijā un kurā cita starpā minēja Eiropas Savienības apņemšanos veicināt atbruņošanos un ierobežot masu iznīcināšanas ieroču (MII) izplatīšanu, bruņojuma kontroles atbalstu, pastāvošo nolīgumu īstenošanu un eksporta kontroles stiprināšanu, tā kā: (1) Partnerattiecību un sadarbības nolīgums, ar ko izveido partnerattiecības starp Eiropas Kopienu un tās dalībvalstīm, no vienas puses, un Krievijas Federāciju, no otras puses [3], cita starpā veicina lielāku tuvināšanos attiecībā uz nostāju starptautiskos jautājumos, kas izraisa abpusēju ieinteresētību un tādējādi palielina drošību un stabilitāti. (2) 2002. gada 25. un 26. jūnijā Kananaski, Kanādā, G8 valstu vadītāji izveidoja pret masu iznīcināšanas ieroču un materiālu izplatīšanu vērstu globālu partnerattiecību iniciatīvu, saskaņā ar kuru tie atbalsta īpašus sadarbības projektus, sākotnēji Krievijas Federācijā, lai pievērstos kodolieroču neizplatīšanai, atbruņošanai, cīņai pret terorismu un kodoldrošības jautājumiem. (3) Eiropas Savienība atbalsta G8 globālo partnerattiecību iniciatīvas mērķi un principus un turpina veicināt kopējās draudu samazināšanas aktivitātes, kā arī drošu un neapdraudētu ar MII saistītu resursu demontāžu Krievijas Federācijā. (4) Eiropas Savienības aktivitātes notiek paralēli ar aktivitātēm, kuras veic Eiropas Kopiena, kā arī dalībvalstis, divpusēji un vienpusēji. (5) Visas šāda veida aktivitātes jākoordinē pēc iespējas lielākā mērā, lai izvairītos no nevajadzīgas dublēšanās. (6) Eiropas Savienības aktivitātes var īstenot, arī sadarbojoties ar citām valstīm. (7) Komisija ir piekritusi uzņemties noteiktus pienākumus, kas nepieciešami šīs vienotās rīcības īstenošanai, IR PIEŅĒMUSI ŠO VIENOTO RĪCĪBU. 1. pants 1. Ar šo turpina Eiropas Savienības sadarbības programmu attiecībā uz kodolieroču neizplatīšanu un atbruņošanos Krievijas Federācijā (šeit turpmāk – "Programma"), kura izveidota ar Padomes 1999. gada 17. decembra Vienoto rīcību 1999/878/KĀDP, ar ko izveido ES sadarbības programmu attiecībā uz kodolieroču neizplatīšanu un atbruņošanos Krievijas Federācijā [4]. 2. Programmas mērķis ir atbalstīt Krievijas Federāciju tās centienos panākt bruņojuma kontroli, atbruņošanos un kodolieroču neizplatīšanu un šajā sakarā: - sadarboties ar Krievijas Federāciju tās centienos panākt drošu, neapdraudētu un attiecībā pret vidi saprātīgu ar MII saistītas infrastruktūras un aprīkojuma demontāžu un/vai pārvietošanu, - nodrošināt tiesisku un praktisku regulējumu pastiprinātai Eiropas Savienības lomai kopējo draudu samazināšanas aktivitātēs Krievijas Federācijā, izmantojot sadarbību, kas koncentrējas uz projektiem, - veicināt vajadzības gadījumā programmu un projektu koordinēšanu šajā jomā Kopienas, dalībvalstu un starptautiskā līmenī. 2. pants 1. Padome, pamatojoties uz dalībvalsts un/vai Komisijas ieteikumu, lemj par to, kurus jaunos atbruņošanās un kodolieroču neizplatīšanas projektus finansēs saskaņā ar programmu. 2. Jaunajiem projektiem, kurus pieņems saskaņā ar šo programmu, jābūt ķīmijas, kodolenerģijas vai bioloģijas jomā, vai saistītiem ar eksporta kontroli. 3. pants 1. Saskaņā ar 5. pantu uz programmas darbības laiku Padome uztic Komisijai uzdevumu sagatavot projektus, kas jāapstiprina, kā arī uzraudzīt to pienācīgu īstenošanu. Komisija regulāri un pēc vajadzības iesniedz ziņojumu Padomei, ko vada prezidējošā valsts, kurai palīdz Padomes ģenerālsekretārs, Augstais pārstāvis kopējās drošības un ārpolitikas lietās. 2. Komisijai palīdz ekspertu vienība, to skaitā projektu atbalsta komanda Maskavā. Vienības locekļu skaits un to pienākumu izklāsts ir sīkāk aprakstīts pielikumā pievienotajos statūtos. 3. Komisija saglabā projekta atbalsta komandu Maskavā, lai: - rīkotos ciešā sadarbībā ar darbiniekiem, kuri strādā Kopienas finansētu projektu izpildē, - vajadzības gadījumā veiktu priekšizpēti, - sadarbotos ar vietējām iestādēm un citu iesaistīto valstu pārstāvjiem, - vienotos ar vietējām iestādēm par nepieciešamajiem pasākumiem programmas īstenošanai, - uzraudzītu to fondu izdevumus, kas iesaistījušies šīs programmas īstenošanā. 4. pants 1. Šā dokumenta 3. panta 2. un 3. punktā minētās ekspertu grupas administratīvajām izmaksām paredzētais bāzes finansējums ir EUR 680000. 2. To izdevumu pārvaldību, ko finansē ar 1. punktā noteikto summu, veic saskaņā ar Kopienas procedūrām un noteikumiem, kas piemērojami budžeta jautājumiem. 3. Eiropas Savienība finansē programmas infrastruktūru un kārtējos izdevumus. 4. Padome un Komisija nodrošina, ka programma, Kopienas palīdzība, kā arī dalībvalstu sniegtā divpusējā vai vienpusējā palīdzība tiek pietiekami koordinētas. Šajā kontekstā Padome pieņem zināšanai, ka Komisija gatavojas rīkoties šīs vienotās rīcības mērķu un prioritāšu sasniegšanai, vajadzības gadījumā veicot piemērotus Kopienas pasākumus. 5. Šīs vienotas rīcības īstenošanai organizē divpusēju apspriešanos ar Krievijas Federāciju un citiem partneriem saskaņā ar pastāvošo politisko dialogu. 5. pants 1. Padome regulāri pārskata darbības, kas pieņemtas saskaņā ar programmu. Šādā pārskatā izvērtē arī Krievijas Federācijas spējas pieņemt un izmantot pastiprināto palīdzību. 2. Atkarībā no programmas progresa pēc noteiktiem laikposmiem veic neatkarīgus novērtējumus un revīziju. 3. Padome var apturēt programmu, ja Krievijas Federācija nespēj: - pilnībā sadarboties programmas īstenošanā, - atļaut Eiropas Savienības uzraudzību un/vai periodisku ārēju novērtējumu un revīziju šajā sakarā. 6. pants Šī vienotā rīcība stājas spēkā tās pieņemšanas dienā. Tās derīguma termiņš beidzas dienā, kad beidzas derīguma termiņš Eiropas Savienības Kopējai stratēģijai 1999/414/KĀDP attiecībā uz Krieviju. 7. pants Šo vienoto rīcību publicē Eiropas Savienības Oficiālajā Vēstnesī. Briselē, 2003. gada 24. jūnijā Padomes vārdā — priekšsēdētājs G. Papandreou [1] OV L 157, 24.6.1999., 1. lpp. [2] OV L 157, 26.6.2003., 68. lpp. [3] OV L 327, 28.11.1997., 3. lpp. [4] OV L 331, 23.12.1999., 11. lpp. -------------------------------------------------- PIELIKUMS Ekspertu vienības statūti saistībā ar ES sadarbības programmu attiecībā uz kodolieroču neizplatīšanu un atbruņošanos Krievijas Federācijā Vienota rīcība 1999/878/KĀDP uzticēja Komisijai izveidot ekspertu grupu saistībā ar sadarbības programmu attiecībā uz kodolieroču neizplatīšanu un atbruņošanos Krievijas Federācijā. Minētā vienotā rīcība tika papildināta ar diviem izpildes lēmumiem (2001. gada 25. jūnija Lēmums 2001/493/KĀDP, ar ko definē papildu projektus, un 2002. gada 21. maija Lēmums 2002/381/KĀDP, ar ko paredz papildu budžetu ekspertu grupai). Dažas 1999. gadā un 2001. gadā apstiprināto projektu aktivitātes nevar pabeigt līdz Vienotas rīcības 1999/878/KĀDP beigu datumam, un ir paredzēts apstiprināt jaunus projektus saskaņā ar šo vienoto rīcību. Tādēļ nepieciešams pagarināt ekspertu vienības pilnvaru termiņu. Ekspertu vienība ietver politikas un projektu koordinēšanas nodaļu Komisijā Briselē un projektu atbalsta grupu, kuras mītne atrodas Maskavā un kura sniedz ziņojumus politikas un projektu koordinēšanas nodaļai Briselē. Politikas un projektu koordinēšanas nodaļa sastāv no diviem ES ekspertiem un nodaļas vadītāja, kuru ieceļ Komisija. Nodaļu administratīvi atbalsta viens sekretārs un viens administratīvais asistents. Maskavā bāzētā projekta atbalsta komanda sastāv no ES eksperta un viena vietējā sekretāra. Nodaļas vadītājs uzņemas vispārēju atbildību par vienotās rīcības īstenošanu. Viņš uztur ciešas attiecības ar ES Padomes prezidējošo valsti, dalībvalstīm un Padomes ģenerālsekretāru, Augsto pārstāvi KĀDP jautājumos. Uzdevumi, kas saistīti ar politikas un projektu koordinēšanu un attīstību, cita starpā ietver šādus pienākumus: - palīdzību projektu koordinēšanā attiecībā uz kodolieroču neizplatīšanu un atbruņošanos Krievijas Federācijā Kopienas, dalībvalstu un plašākā līmenī, - to projektu datubāzes izveidošanu, kurus finansējusi ES, Kopiena un dalībvalstis, - ES ekspertu datubāzes izveidošanu, kas sagrupēti pēc politikas jomām, - dalībvalstu kontaktpunktu tīkla izveidošanu, kas papildina kompetentās Padomes darba grupas attiecībā uz vienotas rīcības un ar to saistīto darbību īstenošanu, - regulāro darba pārskatu sagatavošanu un iesniegšanu, - darbošanos kā kontaktpunktam saistībā ar starptautiskām aktivitātēm, - sadarbošanos ar saņēmējvalsts iestādēm un amatpersonām no citām iesaistītajām valstīm, kas nav ES dalībvalstis, - konferenču organizēšana vai kopīga organizēšana par sadarbības iniciatīvu attiecībā uz kodolieroču neizplatīšanu un atbruņošanos (NDCI). Nozaru uzdevumi cita starpā ietver šādus pienākumus: - izsmeļošu nozaru ziņojumu sagatavošanu, - nozares galveno problēmu dziļas analīzes iesniegšanu, - vajadzības gadījumā ierobežotas priekšizpētes definēšanu un īstenošanu, - projektu identificēšanu un pievēršanos galvenajām problēmām, - projektu sagatavošanu, kurus jāiesniedz Padomei ar mērķi saņemt iespējamu finansējumu nākotnē saskaņā ar šīs vienotās rīcības turpmākiem pasākumiem, - to projektu pabeigšanu un koordinēšanu, kas finansēti saskaņā ar Vienoto rīcību un Vienotu rīcību 1999/878/KĀDP, arī Vienotās rīcības izpildes lēmumu pabeigšanu un koordinēšanu ciešā sadarbībā ar dalībvalstīm, kas ir šo projektu uzņēmējvalstis, ja tas ir nepieciešams, - ciešas sadarbības nodrošināšana ar personālu, kas strādā ES finansētos projektos. --------------------------------------------------